**Projekti Kodud tuleohutuks juhised taotlejale perioodil jaanuar 2021 – detsember 2021**

**Projekti eesmärk ja vajadus**:

Eestis põleb eluhooneid aastas ligikaudu sama palju kui Põhjamaades, kuid tules hukkub kolm korda rohkem inimesi. See tähendab, et liiga paljud Eesti kodud ei ole nende elanikele ohutud. Neis samades kodudes üksi elavad eakad või sotsiaalselt mittetoimetulevad inimesed on Päästeameti üks suuri proovikivisid, sest 2019. aasta tulesurmade statistika kohaselt on kõige sagedasem tules hukkunu üksi elav vanemaealine ning see trend pigem jätkub. 2019 aastal põles kokku 659 kodu, tulekahjudes hukkus 43 inimest. Nendest suuremal osal (72%) puudus kõige esmasem elupäästja – suitsuandur. Hukkunutest viiendik oli puudega. Nagu ka eelnevatel aastatel on kõige sagedasem tekkepõhjus hukkunuga tulekahjul hooletu suitsetamine. Sellele järgnevad küttesüsteemist, elektrisüsteemist ning lahtise tule hooletust kasutamisest alguse saanud tulekahjud.

2019 kodunõustamise andmetel Eestis endiselt tuhandeid kodusid, mis on Päästeameti andmetel tuleohtlikud ning vajavad kindlustunnet, et neid ei ole nende murega üksi jäetud.

Eelmise aasta (2019) nõustamistest moodustas puudustega küttesüsteemidega kodude osakaal 9%, ehk **üle 2000 kodu**, millest ligi poolte (44%) osas on hinnatud, et elanik ei saa iseseisvalt kodu tuleohutuks tegemisega hakkama. Puudusetega elektrisüsteemide osakaal nõustamistest on 5%, ehk **üle 1000 kodu**. Ligi 1000 külastatud kodu vajaksid erilahendust seoses liikumis- (52%) kuulmis- (27%) või nägemispuudega (12%).

Käesoleva aasta esimese kümne kuuga on tules hukkunud 28 inimest.

**Taotlusvooru kestvus:**

Taotlusvoor on avatud 3.01.2021–28.02.2021. Taotluste menetlemine ja otsuste tegemine toimub jooksvalt kuni 15. märts 2021.

**Taotluse esitamine:**

Taotluse saab esitada kohalik omavalitsus. Toetust vajavad kodud tuleb läbi arutada Päästekeskuse poolse kontaktisikuga ning teha ühised otsused sobivate kodude valimiseks. Päästeameti poolt on igale omavalitsusele saadetud taotlusevorm, mis tuleb esitada digitaalallkirjastatuna oma piirkonna Päästekeskusele hiljemalt 28.02.2021 kell 23.59.

**Toetuse suurus:**

Projekti toetuse summa ei ületa ühe taotluse ehk ühe objekti (sh ka eelmistel perioodidel eraldatud toetus) kohta 5000 eurot. Kui objekti tuleohutuse tagamiseks on vajalik suurem summa, on omavalitsuse ülesandeks puudu jääv summa omafinantseeringuna lisada.

**Toetuse kinnitamine ja raha väljamaksed:**

Toetuste saajad ja summad otsustab piirkondlik komisjon. Toetus makstakse välja vastavalt taotluse rahuldamise otsuses toodud summale, mis tehakse taotlejale teatavaks hiljemalt 15.03.2021 kell 15.00. Toetus makstakse välja koheselt peale lepingu sõlmimist.

**Omafinantseering:**

Kohaliku omavalitsuse omafinantseering on projektis soovituslik ning see võib anda kaalu taotluse rahastamise otsustamisel. Toetuse taotlejal peab olema omafinantseeringu ja mitteabikõlblike kulude tasumise suutlikkus.

**Projekti sihtrühm:**

Inimene kelle kodus hakatakse projekti raames töid teostama:

1. peab olema kinnisturaamatu andmetel kodu omanik ja rahvastikuregistri andmetel elama sellel pinnal;

või

1. on alaliselt pinnal elav isik, kuid kelle kinnistu omanik on tema lähisugulane või hõimlane, kes võimaldab alalisel elanikul sellel pinnal elada vähemalt 3 aastat ning on võimelised seda kirjalikult tõendama.

Leibkond, kes kuulub projekti sihtrühma:

* Toimetulekuraskustes leibkonnad (KOV hinnangul)
* Lastega pered, eelkõige lasterikkad
* Puuetega inimesed
* Eakad, eelkõige üksi elavad eakad
* Erand: juhtumipõhine lähenemine (näiteks on juhtunud peres hiljuti sündmus, mis on mõjutanud leibkonna majanduslikku seisu vms, hiljuti juhtunud tulekahju vmt).

Antud projekti raames ei kasutata riiklikku eraldist järgmistel pindadel:

* Omavalitsuse sotsiaalpind, munitsipaalpinnad.
* Rendipind
* Elamiskõlbmatud pinnad

**Mida toetame**:

1. Olemasoleva küttekolde ja - seadme parandamine;
2. Vana küttekolde ja – seadme lammutamine ning uue ehitamine ja/või paigaldamine;
3. Korstnapühkimise teenus;
4. Vingugaasianduri paigaldamine;
5. Suitsuanduri paigaldamine\*;
6. Esmased tulekustutusvahendite (nt tuletekk ja tulekustuti) paigaldamine\*;
7. Eksperthinnang;
8. Elektrisüsteemi parandamine;
9. Elektriaudit;
10. Gaasiseadmete parandamine ja vahetamine;
11. Erilahendused (nt mittesüttiv voodipesu, temperatuuriandur, puuetega inimeste häiresüsteemid jmt);
12. Vajaduspõhine / muu (*eeldab detailset vajaduse kirjeldus*).

\*Tegevus on abikõlbulik kaasuvana puntides 1, 2, 3, 8, 10, 11, 12 loetletud tegevustele. Eraldi tegevusena ei ole abikõlbulik.

**Toetuse saamise eeldused:**

Toetust taotlevas majapidamises peab olema Päästeameti poolt läbi viidud kodunõustamine. Juhul, kui Te pole kindel, kas seda on tehtud või mitte, võtke ühendust oma piirkonna komandopealiku või piirkonnajuhiga, kes Teid selles küsimuses aitab.

**Toetuse saaja esitab tulemuse saavutamist tõendavad dokumendid***:*

* Lõpparuanne (hiljemalt 30.11.2021);
* Kuludokumendid: arve, maksekorraldus, leping, hinnapakkumised, töö üleandmise-vastuvõtu akt;
* Pildid: pilt (või pildid) enne ja pärast kavandatud tööde lõpule viimist.

**Tööde teostamise periood:**

Tööd ja tegevused peavad olema teostatud projekti abikõlblikkuse perioodil.

**Muutused tööde ja tegevuste osas**

* Juhul kui projekti jooksul peaks muutuma kodude/kodus tehtavate tööde loetelu, esitab toetuse saaja avalduse projekti muutmiseks;
* Juhul, kui kohanduse teostamise käigus isik sureb, siis pooleliolev töö tuleb teostada või vähemalt taastada eelnev olukorda ja see tegevus on abikõlblik.

**Aruandlus**:

Kohustuslikuks on esitada lõpparuanne, kus on kõik toetust saanud objektid eraldi välja toodud ning kirjeldatud eraldi ridades nendes tehtud töid. Lõpparuande esitamise tähtaeg on 30.11.2021.

**Tagasimaksed:**

Kui projekti toetusest jääb kasutamata vähem kui 10 eurot, siis kasutamata jäävat osa ei tagastata. Juhul kui kasutamata summa ületab eeltoodud summat, tuleb tagasimakse teostada hiljemalt 3.12.2021.

**Projekti ajakava:**

|  |  |
| --- | --- |
| TEGEVUS | TÄHTAEG |
| TAOTLEMINE                                                           | 03. JAANUAR – 28. VEEBRUAR  |
| KOMISJONID  | JAANUAR – 15. MÄRTS  |
| KOV TEAVITAMINE, LEPINGUD                                 | JAANUAR -  05.APRILL  |
| TÖÖDE TEOSTAMISED                                                  | JAANUAR– NOVEMBER  |
| LÕPPARUANDED                                                            | 30. NOVEMBER  |
| PROJEKTI KOKKUVÕTE                                                  | DETSEMBER  |

Küsimuste, mõtete ja ettepanekute korral võtke ühendust kas oma piirkonna kontaktisikuga või üle-eestilise projektikoordinaatoriga (Grete Arumäe, +372 5914 1360, grete.arumae@rescue.ee).